2 Korintiërs 5:2,3 Ons sug. Nie net ons sug nie. God se hele skepping sug. Dis nie net ons wat voel en raaksien dat op hierdie wêreld daar so baie is wat onreg is en wat vir hartseer sorg. Dit kom saam in die dood wat op hierdie aarde elkeen tref.
Die sug om alles wat hartseer maak, beteken vir God se kinders en vir God se skepping dat ons vorentoe kan kyk. Dat ons verlang. Verlang na die tyd dat ons na die HERE in die hemel gaan, na die tyd dat ons sterflike liggaam deur die onsterflike vervang word. Dit is die uitsig wat ’n mens wat sy lewe aan Christus verloor het, gekry het. Die wêreld wat in barensnood is, het die sekerheid dat dit nie by barensnood bly nie. Die nuwe wêreld kom omdat die HERE dit beplan het. Dit kom van barensnood tot wedergeboorte van die skepping. ’n Nuwe wêreld waar ons na mag uitsien kom. Christus sê daarvan o.a. dit: “Voorwaar Ek sê vir julle dat julle wat My gevolg het, in die wedergeboorte wanneer die Seun van die mens op Sy heerlike troon gaan sit, julle ook op 12 trone sal sit en die 12 stamme van Israel sal oordeel.” Mat 19:28